  Виталий Пронин Воткинскын 6-тӥ мае кырӟаз Россиысь тодмо артистка, профессор Любовь Казарновская. Нош ӵуказеяз но улысаяз мастер-класс сётӥз шаерысьтымы усточи нылпиос но дышетӥсьёс понна.Нырысетӥез мастер-класс ортчиз Воткинскысь крезьгуръя школаын. Нылпиос но дышетӥсьёс азе потыса, Любовь Казарновская шуиз:- Россиын туж трос усточиос, паймымон чебер куараос, но, жаляса верано, тросэз егит кырӟасьёс малпало, сцена вылэ потыса, бадӟым куараен кырӟам (черекъям) - со туж умой ини. Но со бордын ӧвӧл янгышсы егитъёслэн. Берло дыре крезьгуръя консерваториосын ляб дышето. Бен, педагогъёс валэкто, кызьы шонер басьтоно нотаез. Но кырӟан культураез, шонер быдэстонэз, стилез уг сёто. Мон дышетскыку, произведениез быдэстонлэн историезлы сӥзем предмет арняяз 4 пол луэ вал, нош али - толэзяз огпол. Нош кырӟан - со туж секыт уж, кызьы музъемез гыриськод, вань сюйзэ бугыртыса, одӥг кесэгез но гырытэк-кизьытэк медаз кыльы шуыса. Озьы ик кырӟанын но котькуд кылзэ усьтоно... Туннэ мон валэктыны тыршо, кызьы быдэстоно романсъёсты. Ойдолэ кутском. Л. Казарновская но В. ПушинаСо кылъёс бере сцена вылэ потӥзы Удмурт филармониысь артистъёс - Сергей Левицкий но Вероника Пушина. С. Левицкий шудӥз, нош Удмуртиысь дано артистка В. Пушина быдэстӥз Б. Фоминлэсь «Благодарю, не надо» романссэ. Нырысетӥ куплетсэ кылзэмез бере Л. Казарновская артисткаез куспетӥ кариз.- Произведениез юромо чебергес яке ӝожгес карыны кулэ ӧвӧл. Туж умой, тӥ быдэсак отчы пыриськоды шуыса, тӥ шӧдӥськоды героиняез. Но ойдолэ кутскоме кӧня ке лэйкытгес, небытгес. Тӥ шуиськоды, уг поты ке но гожтэме, тыныд гожтытэк уг чидаськы. Тӥ ваньзэ валаськоды: тӥ пӧям кышномурт. Валады-а?Валай, шуиз Вероника Пушина но нош ик мытӥз нырысетӥ куплетсэ. Любовь Казарновская ачиз ик пыриз кадь ини та романс пушкы. Но кыкетӥ куплетэз нош ик куспетӥ кариз:- Вероника, татчы синкылиос курисько, ойдолэ курытгес каромы. Валтӥсь героинялы зэмзэ но секыт ук. Со шуэ кадь: мон тонэ, шакшыез, пыртӥд адӟисько, озьы но та яратонэлэсь мозмытскеме уг луы.Вероника Пушина нош ик кырӟаз, зэмзэ но туж ӝож но сюлмысь. Л. Казарновскаялэн аслаз ик синвуосыз потозы, кожасько вал. Вуиз куинетӥ куплет. Любовь Юрьевналэн ӝож ымнырыз шуак воштӥськиз. Кырӟасьлы но шуиз:- Татӥзэ кырсь быдэс-тӥды, асьтэос но валады, озьы ведь? «Сходить с ума, все помнить, все прощать…» чурын нотаосты вылӥегес басьтэ, пыкъялэ соосты, собере вис каре, бӧрысь ини йӧно кырӟалэ: «Благодарю. Не надо». Романс кутскыку, тӥ чебер йӧӟузыри, бӧрысь пуштӥськоды, сутӥсь яратонлы чидатэк, усьтӥсь-киськоды, шунаськоды, вияськоды, нош пумаз нош ик йӧлы пӧрмиськоды. Эшшо огпол быдэстэ.В. Пушина та романсэз эшшо 3 пол кырӟаз на, собере гинэ Любовь Казарновская чабиз но «Вероника, тон молодец» шуиз.Удмуртиысь артистка сцена вылысь ӝог кошкоз ни, потэ вал. Но Вероника Пушина операысь кизилилы куронэн вазиськиз:- Дышетӥ Пётр Булаховлэсь «Я тебя с годами не забыла» романссэ. Шӧдӥсько, мынам маиз ке уг пӧрмы, нош мар бордын мугез, уг валаськы.- Ойдо кылзомы. Та туж чебер но шер быдэсъяськись романс. Пётр Булаховез улон туж зол жугиз, оло, соин но композиторлэн лулэз бугыртӥсь кужмо произведениосыз кылдӥзы.Та рад Любовь Казарновская шыпыт но вис карытэк кылзӥз. Собере юаз:- Вероника, кызьы тӥ малпаськоды, та романсысь кышномурт шудтэм яратонэз пумысен жаля-а?Вероника «уг» шуыса йырыныз гинэ сэзъяз.- Молодец, шонер, нош тросэз та романсэз быдэсак уг валало. Маиз уг пӧрмы? Мон тӥ интыын сое, ӝыны тонлы (крезьгуро интервал) ӝутыса, кырӟасал. Тональностез вылӥынгес луиз ке, сое быдэстыны капчигес йӧтоз. Кык куплетсэ вис карытэк кырӟалэ, нош куинетӥез азьын кылзӥсьёслы малпаськыны луонлык сётэ, вис каре. «И, склонивши голову, бледнела» чур азьын куарадэс юнматэ, ӝутэ, пыкъялэ, нош берпум кылъёсын, «Да слезу старалась утаить», эрике лэзе.Ярам, шуиз В. Пушина но выльысен быдэстӥз та романсэз. Любовь Казарновская учкиз зал шоры. Пиналъёс зол чабизы, нош дышетӥсьёс пусйизы, тазьы трослы ӟечгес кылӥське. Ас кылзэ вераз Сергей Левицкий но: тазьы солы но шудыны капчигес.Галина Семёнова  